
Uznesenie Krajský súd v Bratislave v senáte zloženom z predsedníčky senátu Mgr. Jany Janics Bajánkovej a členiek senátu JUDr. Zuzany Kučerovej a JUDr. Renáty Janákovej v spore žalobcu: Obec Častá, Hlavná 168/65, Častá, IČO: 00 304 701, zastúpeného Pacalaj, Palla a partneri, s.r.o., so sídlom Nám. SNP 3, Trnava, IČO: 36 857 548, proti žalovanému: N. X., B.. XX.XX.XXXX, T. X, Č., zastúpenému MICHALIČKA advokáti s.r.o., Halenárska 18, Trnava, IČO: 53 309 936, o vydanie bezdôvodného obohatenia, na odvolanie žalobcu proti rozsudku Okresného súdu Pezinok č. k. 4C/162/2013-1359, zo dňa 15. mája 2025, takto rozhodol: Rozsudok súdu prvej inštancie sa v napadnutej zamietajúcej časti a v súvisiacom výroku o nároku na náhradu trov konania z r u š u j e a vec sa mu v rozsahu zrušenia v r a c i a na ďalšie konanie. odôvodnenie: 1. Napadnutým rozsudkom č. k. 4C/162/2013-1359, zo dňa 15. mája 2025, súd prvej inštancie uložil žalovanému povinnosť zaplatiť žalobcovi sumu 2.016,42 eur s 5,25% úrokom z omeškania ročne od 11.02.2015 do zaplatenia, do troch dní od právoplatnosti rozsudku; žalobu vo zvyšku zamietol; a priznal žalovanému proti žalobcovi 93,22% nárok na náhradu trov konania, o výške ktorého nároku rozhodne súd samostatným uznesením, vydaným súdnym úradníkom, po právoplatnosti rozhodnutia, ktorým sa konanie končí. 2. V odôvodnení napadnutého rozsudku súd prvej inštancie uviedol, že žalobou zo dňa 31.05.2013, doručenou súdu dňa 01.06.2013 faxom a súčasne aj elektronicky so zaručeným elektronickým podpisom, v znení doplnenia žaloby zo dňa 26.03.2014 na výzvu súdu v zmysle § 43 ods. 1 v tom čase účinného Občianskeho súdneho poriadku, sa žalobca domáhal zaplatenia sumy 59.500 eur s 5,25% úrokom z omeškania od 01.04.2014 do zaplatenia, titulom vydania bezdôvodného obohatenia a náhrady trov konania. Žalobu skutkovo odôvodnil tým, že je aktívne legitimovaný ako vlastník, zapísaný na LV č. XXXX pre katastrálne územie Č., obec Č., okres L., a to vo vzťahu k pozemkom - parcelám registra „C“: parcelné č. XXXX/X ostatné plochy o výmere 9.698 m2, parcelné č. XXXX/X zastavané plochy a nádvoria o výmere 22.997 m2, parcelné č. XXXX/X zastavané plochy a nádvoria o výmere 114 m2, parcelné č. XXXX/X zastavané plochy a nádvoria o výmere 100 m2, parcelné č. XXXX/X zastavané plochy a nádvoria o výmere 32 m2, parcelné č. XXXX/X zastavané plochy a nádvoria o výmere 34 m2 (ďalej spolu ako „Pozemky“), ako aj vo vzťahu k stavbám: súpisné č. XXX, postavená na pozemku s parcelným č. XXXX/X, súpisné č. X - val, postavená na pozemku s parcelným č. XXXX/X, súpisné č. X - val, postavená na pozemku s parcelným č. XXXX/X a súpisné č. X - betónová plocha, postavená na pozemku s parcelným č. XXXX/X (ďalej spolu ako „Stavby“) (Stavby a Pozemky ďalej spolu ako „Nehnuteľnosti“). Žalobca sa domáhal vydania bezdôvodného obohatenia, pretože žalovaný Nehnuteľnosti dlhodobo sústavne užíva bez právneho titulu a znemožňuje žalobcovi prístup k nim, pričom aj verejne prezentuje, že predmetné Nehnuteľnosti užíva, napriek viacerým výzvam na dobrovoľné vypratanie, a od 01.06.2011 ich opätovne užíva na prevádzkovanie strelnice, čím porušuje vykonateľné predbežné opatrenie, a získava majetkový prospech.
3. Súd prvej inštancie na úvod skonštatoval, že na základe procesného návrhu žalovaného na prerušenie konania, rozhodol uznesením č. k.: 4C/162/2013-141, zo dňa 16.9.2015, právoplatným dňa 6.11.2015 tak, že konanie prerušil do právoplatného skončenia konania vedeného na Okresnom súde Pezinok pod sp. zn. 36Cb/256/2013; a po právoplatnom skončení predmetného konania, uznesením č. k.: 4C/162/2013-177, zo dňa 18.4.2019, zrušil uznesenie o prerušení konania. 4. Žalovaný v rámci svojej procesnej obrany argumentoval najmä tým, že pozemky prevzal do užívania pôvodne na základe nájomnej zmluvy, v stave nespôsobilom na daný účel (predstavovali ruinu pôvodnej strelnice), v nasledujúcich rokoch vybavil všetky potrebné povolenia a zrealizoval všetky potrebné stavebné úpravy, výstavbu a následný zápis stavieb do katastra nehnuteľností, aby bolo možné predmet nájmu užívať ako strelnicu a aby na jej užívanie bolo vydané povolenie; povolenie Okresného riaditeľstva Policajného zboru v L. na prevádzkovanie strelnice bolo platné a záväzné od 22.05.2000 do 30.04.2015, žalovaný bol správcom strelnice a niesol za ňu zodpovednosť, vrátane zabezpečenia pred vstupom nepovolaným osobám. Tvrdil, že z uvedeného dôvodu nemohol nechať areál otvorený, pokiaľ nebolo povolenie zrušené, aby tam ktokoľvek vstupoval. Uznesením č.k. 5C/220/2010-330, zo dňa 23.04.2012, žalovanému Okresný súd Pezinok predbežným opatrením zakázal vstup na Nehnuteľnosti a uložil mu povinnosť umožniť žalobcovi vstup a užívanie; a preto nechal bránu do areálu uzamknutú, od toho času do areálu nevstupoval a žiadnym spôsobom ho neužíval, žalobcovi nijak nebránil, aby sa ujal užívania, žalobca však nepodnikol žiadne kroky smerujúce k začatiu užívania Nehnuteľností, do dnešného dňa ich neužíva a areál len chátra, napriek rozhodnutiu súdu o vyprataní, ako aj rozhodnutiu súdu o určení vlastníckeho práva žalobcu. Žalovaný v konaní argumentoval, že nakoľko areál na základe predbežného opatrenia užívať nemohol a ani neužíval, nemohlo dôjsť k bezdôvodnému obohateniu na jeho strane. Súd prvej inštancie ďalej uviedol, že žalovaný z uvedených skutočností vyvodzoval, že keďže nemohol do areálu vstupovať a nemohol ho ani užívať, nemohol sa reálne ani žiadnym spôsobom na úkor žalobcu obohacovať, nevznikli mu žiadne úžitky a už vôbec nie zisk. Súd prvej inštancie poznamenal, že pokiaľ žalobca tvrdil, že predmetné Nehnuteľnosti nemohol sám užívať, žalovaný namietal, že žalobca ich užívať mohol, pričom nepreukázal, že by disponoval oprávnením na prevádzkovanie strelnice; podľa tvrdenia žalovaného preto žalobca nemohol Nehnuteľnosti užívať, pretože by tým porušil povolenie na prevádzkovanie strelnice, z ktorého bol zrejmý účel využitia predmetného objektu; žalovaný zároveň tvrdil, že žalobca si bol vedomý, že do areálu strelnice je zakázaný prístup a povolenie na vstup má len správca strelnice, resp. osoba, v prospech ktorej bolo povolenie vydané. 5. Žalobca v rámci svojho ďalšieho procesného útoku (vo vyjadrení zo dňa 16.12.2019) uviedol, že žalovaný mu do daného dňa (16.12.2019) Nehnuteľnosti protokolárne neodovzdal, nevypratal, čiže ich fakticky užíva; v uzamknutom areáli má žalovaný všetky svoje hnuteľné veci a tiež strážneho psa, vrátane unimobuniek, ako sám žalovaný uvádzal v znaleckom posudku Ing. Minárika č. XXX/XXXX vypracovanom k stavu v decembri 2012, pričom tento znalecký posudok predložil sám žalovaný v konaní vedenom pod sp. zn. 36Cb/256/2013. Žalobca tvrdil, že doposiaľ nemohol uzavrieť novú nájomnú zmluvu bez riadneho ukončenia hoc aj protiprávnych vzťahov k Nehnuteľnostiam, podliehajúc kontrole v zmysle zákona č. 357/2015 Z. z., aj vzhľadom na žalovaným iniciované súdne konania (v čase realizácie verejnej obchodnej súťaže v roku 2010, resp. 2011). 6. Súd prvej inštancie ozrejmil, že žalovaný po skončení dohodnutej doby nájmu proti žalobcovi neúspešne inicioval na Okresnom súde Pezinok súdne konanie o určenie existencie právneho vzťahu nájmu pod sp. zn. 36Cb 51/2011, a konanie o určenie platnosti zmluvy o prenájme zo dňa 01.07.1999 (správne zo dňa 14.07.1999, kedy ju zmluvné strany reálne podpísali, pozn. súdu prvej inštancie) pod sp. zn. 26Cb/2014/2010. Ďalej poznamenal, že žalobou, podanou žalobcom proti žalovanému na Okresný súd Pezinok dňa 26.7.2010, sa žalobca domáhal uloženia povinnosti žalovanému vypratať Nehnuteľnosti, konanie bolo vedené na Okresnom súde Pezinok pod sp. zn. 5C/220/2010 a uznesením Okresného súdu Pezinok č. k.: 5C/220/2010-136, zo dňa 4.7.2011, v spojení s opravným uznesením č. k.: 5C/220/2010-406, zo dňa 18.7.2013, bola žalovanému predbežným opatrením súdu uložená povinnosť zdržať sa vstupu na Pozemky a Stavby, ako aj ich užívania a umožniť žalobcovi vstup na ne a ich užívanie; uznesenie o nariadení predbežného opatrenia bolo žalovanému doručené dňa 13.7.2011; na odvolanie žalovaného bolo nariadené predbežné opatrenie zrušené uznesením Krajského súdu v Bratislave č. k.: 5Co/386/2011-224 zo dňa 30.9.2011 (z dôvodu existencie rozhodnutia súdu o predbežnom opatrení v inej veci). Konanie o vypratanie vo veci samej bolo právoplatne skončené dňa 15.10.2018 v časti výroku I. uložením povinnosti žalovanému vypratať Pozemky a stavbu prístrešku
- strelnica súpisné č. XXX, postavenú na pozemku parcelné č. XXXX/X; a dňa 20.6.2017 v časti výroku II., ktorým bola zamietnutá časť žaloby, keď stavby so súpisným č. X (betónové plochy a valy) súd posúdil iba ako terénne úpravy pozemkov parcelné č. XXXX/X, X, X, nie ako samostatné veci v právnom slova zmysle (rozsudok Okresného súdu v Pezinku č. k.: 5C/220/2010-746, zo dňa 25.4.2017 v spojení s rozsudkom Krajského súdu v Bratislave č. k.: 8Co/284/2017-806, zo dňa 21.8.2018 /ďalej ako „Rozsudok“/). 7. Z odôvodnenia vyššie uvedeného právoplatného Rozsudku súd prvej inštancie zistil, že dohodnutá doba nájmu, ktorá žalovaného oprávňovala užívať Pozemky a zabezpečovať tým účel nájmu, žalovanému uplynula ku dňu 1.7.2009, pričom nebolo sporné, že žalovaný predmet nájmu užíval aj po tejto dobe, čomu svedčilo aj jeho oznámenie na internetovej stránke z reklamy, v ktorej oznamoval, že strelnica W. - Č. je opätovne otvorená pre verejnosť od 01.06.2011, teda v čase, kedy doba nájmu zanikla. Súd prvej inštancie skonštatoval, že podľa odôvodnenia Rozsudku žalovaný v priebehu predmetného konania nepopieral, že došlo k zániku nájomnej zmluvy a oprávnenie užívať Pozemky odvodzoval od skutočnosti, že na Pozemkoch vybudoval viacero stavebných konštrukcií s poukazom na to, že tieto stavby sú v jeho vlastníctve, od čoho odvíjal právo užívať Pozemky i naďalej, keďže v inom konaní sa domáhal určenia vlastníckeho práva k stavbám. Žalovaný v predmetnom konaní tiež uviedol, že na sporných Pozemkoch sa nachádza pes za účelom stráženia tohto majetku, že Pozemky sú oplotené a uzamknuté, aby bol zamedzený vstup nepovolaným osobám, keďže ide o režimové pracovisko, za ktoré v zmysle vydaného povolenia na prevádzkovanie strelnice zodpovedal. Súd prvej inštancie dal do pozornosti, že žalovaný bol neúspešný v konaní o určenie vlastníckeho práva k stavbám a zariadeniam, vybudovaným počas trvania nájmu strelnice na Pozemkoch (jednalo sa o bufety - unimobunky, plechový sklad, sklady terčov, kovový prístrešok - strelisko, pletivové a drevené ploty areálu s bránami a bránkou, rozvody, prípojky, stožiare osvetlenia, spevnené betónové a štrkové plochy, vonkajšie záchody, záhradné stoly a stoličky a iné); toto konanie bolo vedené na Okresnom súde Pezinok pod sp. zn. 33Cb/256/2013, a bolo právoplatne skončené dňa 07.12.2018 zamietnutím žaloby v celom rozsahu. 8. Súd prvej inštancie poznamenal, že na pojednávaní dňa 24.11.2020 žalovaný uviedol, že užíval strelnicu aj po uplynutí doby nájmu a to do doručenia rozhodnutia súdu o predbežnom opatrení, ktorým mu bol zakázaný vstup na Pozemky a Stavby žalobcu a bola mu uložená povinnosť umožniť žalobcovi vstup na predmetné Nehnuteľnosti a ich užívanie; žalovaný vo vzťahu k výmere/ploche užívaných Pozemkov vypovedal, že podľa „mapky registra“ (predložil 2 snímky, v ktorých farebne odlíšil plochu majúcu tvoriť areál strelnice; čl. 409, 410 spisu) areál strelnice tvorila približne jedna desatina plochy označenej v žalobe. Žalovaný namietal plochu užívania parciel č. XXXX/X H. Č.. XXXX/X. Žalovaný vo výpovedi tiež uviedol, že uhradil žalobcovi čiastkové úhrady titulom nájomného v rozhodnom období. Súd prvej inštancie ďalej podotkol, že v konaní ustanovený znalec pred podaním písomného znaleckého posudku, po vykonaní obhliadky na mieste samom v prítomnosti štatutárneho zástupcu žalobcu, požiadal súd o zmenu zadanej úlohy s tým, že žiadal “vypustiť“ z odborného posúdenia pozemok parcelné č. XXXX/X o výmere 9.698 m2 s odôvodnením, že zástupca žalobcu mu na mieste samom uviedol, že tento pozemok bol v užívaní kynologického klubu (č.l. 436 spisu). Súd prvej inštancie ozrejmil, že v priebehu konania došlo zo strany žalovaného k spresňovaniu jeho procesnej obrany vo vzťahu k rozsahu užívania Pozemkov po skončení nájomného vzťahu; žalovaný tvrdil, že pozemok parcelné č. XXXX/X o výmere 9.698 m2 nevyužíval na prevádzkovanie strelnice, ale ako prístup k strelnici, na príjazd a parkovanie vozidiel. Za účelom odstránenia rozporu v tvrdeniach žalobcu a žalovaného o rozsahu užívania pozemku parcelné č. XXXX/X súd prvej inštancie vypočul žalobcu, a z výpovede zistil, že celý oplotený areál pozostával z dvoch úrovní, resp. terás, pričom dolná terasa bola popri strelnici umiestnenej na hornej terase využívaná aj kynologickým klubom v Č.; všetky osoby a vozidlá smerujúce do areálu strelnice podľa jeho výpovede prechádzali cez dolnú terasu, pričom na tejto ploche vozidlá návštevníkov strelnice aj parkovali; uviedol tiež, že žalovaný túto parcelu využíval na prechod a prejazd, ako parkovaciu plochu a na prístup k inžinierskym sieťam, konkrétne k elektrickej a vodovodnej prípojke umiestnenej na tejto parcele. Na návrh žalobcu bol v konaní ustanovený znalec z odboru geodézia, kartografia a kataster nehnuteľností Ing. Radovan Kamenský, ktorý v znaleckom posudku č. X/XXXX zo dňa 21.08.2023 odborne vymedzil nevyhnutný rozsah plochy pozemku parcely č. XXXX/X potrebnej na prechod, prejazd, parkovanie a prístup k inžinierskym sieťam vo výmere 941 m2 v zmysle znaleckého náčrtu. Súd prvej inštancie uviedol, že prílohou uvedeného znaleckého posudku bol geometrický plán č. XX/XXXX autorizovaného geodeta a kartografa Ing. Vladimíra Kováča, vyhotovený na požiadavku žalovaného na zameranie skutočného stavu strelnice na parcelách č. XXXX/X až č. XXXX/X a úradne overený Okresným úradom Pezinok dňa 20.03.2000. Z jeho obsahu vyplynulo, že za účelom zápisu
žalovaným vybudovaných stavieb a zariadení strelnice do katastra nehnuteľností boli ako súčasti areálu samotnej strelnice vymedzené pozemky parcelné č. XXXX/X o výmere 22.997 m2, parcelné č. XXXX/ X - val o výmere 114 m2, parcelné č. XXXX/X - val o výmere 100 m2, parcelné č. XXXX/X - prístrešok o výmere 32 m2 a parcelné č. XXXX/X - prístrešok o výmere 34 m2. Súd prvej inštancie poukázal aj na výpoveď žalovaného, ktorý uviedol, že pri zriadení strelnice bol podľa právnych predpisov povinný celý areál oplotiť, a že do roku 2011 sa v areáli nachádzali dva psy. Ďalej uviedol, že po skončení nájomnej zmluvy ku dňu 30.06.2010 mu žalobca znemožnil prístup do celého areálu tým, že ho uzamkol, pričom následne, na základe rozhodnutia Krajského súdu v Bratislave, ktorým bolo opätovne povolené prevádzkovanie strelnice, žalovaný zverejnil na internete oznam o jej otvorení od 01.06.2011. K novej procesnej obrane žalovaného týkajúcej sa rozsahu užívania pozemku parcelné č. XXXX/X sa žalobca vyjadril podaním zo dňa 22.04.2024; a poukázal na rozpornosť tejto obrany s tvrdeniami žalovaného v iných konaniach, v ktorých podľa obsahu predložených zápisníc žalovaný uvádzal, že celý areál mal ohradený ako režimové pracovisko, a že medzi zmluvnými stranami nikdy nebolo sporné, čo bolo predmetom nájmu podľa písomnej nájomnej zmluvy z roku 1999. Súd prvej inštancie dodal, že žalobca v tejto súvislosti predložil aj zápisnice o pojednávaní z konaní vedených pod sp. zn. 36Cb/256/2013 a sp. zn. 26Cb/214/2010 a znalecké posudky Ing. Kresánka č. XX/XXXX a č. XX/XXXX. 9. Súd prvej inštancie ďalej dal do pozornosti, že k otázke výšky obvyklého nájomného bola v konaní ustanovená znalkyňa z odboru stavebníctvo, odvetvie odhad hodnoty nehnuteľností Ing. Jarmila Lešová. V znaleckom posudku č. XX/XXXX zo dňa 29.02.2024, vychádzajúc okrem iného zo záverov znaleckého posudku Ing. Radovana Kamenského č. X/XXXX zo dňa 21.08.2023, stanovila metódou výpočtu na báze všeobecnej hodnoty pozemkov obvyklé trhové nájomné za obdobné pozemky nachádzajúce sa na danom mieste a v danom čase, pri predpoklade ich nájmu na účel prevádzkovania komerčnej strelnice, za obdobie od 01.06.2011 do 31.03.2014 v celkovej výške 56.700 eur. Jednotkovú cenu nájmu stanovila za rok 2011 vo výške 0,862 eur/m2/rok, za rok 2012 vo výške 0,820 eur/m2/rok, za rok 2013 vo výške 0,820 eur/m2/rok a za rok 2014 vo výške 0,788 eur/m2/rok. Súd prvej inštancie ozrejmil, že žalobca k tomuto znaleckému posudku podľa písomného vyjadrenia zo dňa 20.03.2024 nemal zásadné výhrady; žalovaný vo vyjadrení zo dňa 03.04.2024 namietal správnosť znaleckého posudku, najmä dvojnásobné zvýšenie jednotkovej všeobecnej hodnoty pozemku v dôsledku použitia koeficientu povyšujúcich faktorov, ako aj spôsob určenia všeobecnej hodnoty pozemku porovnávacou metódou; namietal tiež vhodnosť a porovnateľnosť použitých porovnávacích zmlúv, keďže sa podľa jeho názoru týkali najmä pozemkov v intraviláne obce, s inžinierskymi sieťami a napojením na komunikácie, prípadne pozemkov pod stavbami alebo tvoriacimi súčasť stavebných pozemkov; súčasne sporoval nejasné a podľa jeho názoru nepreskúmateľné odôvodnenie použitia ekonomických, polohových a fyzikálnych faktorov. 10. Súd prvej inštancie z obsahu znaleckých posudkov Ing. Kresánka z odboru strelné zbrane a výbušniny, odvetvie posudzovanie strelníc č. XX/XXXX a č. XX/XXXX, ktorých zadávateľom bol žalovaný; zistil, že ich účelom bolo posúdenie spôsobilosti strelnice a základných balistických ochranných prvkov, pričom v oboch znaleckých posudkoch bol posudzovaný aj prírodný terénny svah s výškou približne 25 až 30 metrov a husté stromové porasty v smere streľby; v znaleckom posudku č. XX/XXXX znalec výslovne uviedol, že vysoké prírodné terénne svahy zo severu a západu tvoria základné ochranné a záchytné valy. Ďalej súd prvej inštancie poukázal na to, že dňa 07.06.2024 žalovaný predložil súkromný znalecký posudok č. XX/XXXX znalca Ing. Miroslava Ilavského, PhD., z odboru stavebníctvo, odvetvie poruchy stavieb a odhad hodnoty nehnuteľností, ktorého predmetom bolo stanovenie všeobecnej hodnoty pozemkov parcelné č. XXXX/X - časť, parcelné č. XXXX/X, parcelné č. XXXX/X, parcelné č. XXXX/X a parcelné č. XXXX/X a všeobecnej hodnoty nájmu za obdobie od 01.06.2011 do 23.04.2012. Poznamenal, že osobitnou požiadavkou zadávateľa bola otázka posúdenia a ohodnotenia len parciel alebo ich častí, ktoré boli alebo sú užívané na účely strelnice. Súd prvej inštancie zistil, že podľa nálezovej časti tohto znaleckého posudku znalec vychádzal z toho, že predmetom posúdenia boli len pozemky alebo ich časti užívané na účely strelnice; pričom pozemky parcelné č. XXXX/X až XXXX/X mali byť podľa posudku užívané v celej výmere, zatiaľ čo pri pozemku parcelné č. XXXX/X evidovanom vo výmere 22.997 m2, znalec uviedol, že ide o pozemok bývalého kameňolomu s výraznými výškovými prevýšeniami, a že predmetom užívania bola len jeho časť, vymedzená čiastočne existujúcim oplotením a strmými svahmi. Zo znaleckého posudku vyplynulo, že zástupca zadávateľa pri obhliadke podľa posudku upresnil znalcovi rozsah užívania tejto parcely na účely strelnice, pričom znalec ho grafickým meraním orientačne stanovil vo výmere 3.613 m2; spolu s výmerami parciel č. XXXX/X až č. XXXX/X stanovil plochu 3.333 m2, za ktorú následne vypočítal hodnotu nájmu za obdobie od 01.06.2011
do 23.04.2012 vo výške 2.440 eur. Z výsluchu znalca Ing. Miroslava Ilavského súd prvej inštancie zistil, že parcela č. XXXX/X je rozlohou veľmi veľká a v mieste začiatku veľmi strmého svahu podľa jeho názoru ťažko využiteľná na bežnú ľudskú činnosť; rozsah užívanej plochy preto podľa vlastného vyjadrenia pri obhliadke odmeral s využitím katastrálnej mapy a do posúdenia zahrnul pruh o šírke troch metrov za hranicou parciel smerom ku skalnej stene. Zároveň znalec uviedol, že nikdy neprevádzkoval strelnicu a nemá skúsenosť s tým, aká plocha je na prevádzku strelnice potrebná, pričom pri určení posudzovaného obdobia a rozsahu pozemkov vychádzal z objednávky zadávateľa. Súd prvej inštancie podotkol, že vypočul aj znalkyňu Ing. Jarmilu Lešovú, ktorá podala vysvetlenie k svojmu znaleckému posudku, najmä k dôvodom nepoužitia porovnávacej metódy z dôvodu nepoužiteľnosti porovnávacích podkladov a k námietkam žalovaného. Súd prvej inštancie skonštatoval, že žalovaný na podporu svojej procesnej obrany o užívaní iba časti parcely č. XXXX/X predložil aj znalecký posudok Ing. Pavla Minárika č. XXX/XXXX zo dňa 25.11. 2013, vypracovaný na jeho objednávku; z obsahu posudku však vyplynulo, že znalec odborne posudzoval najmä stavby a zariadenia strelnice, drobné stavby, ploty, studne a vonkajšie úpravy; v časti týkajúcej sa analýzy využitia znalec uviedol, že dolná terasa bola využívaná ako parkovisko pre strelnicu a súčasne miestnym kynologickým klubom, pričom v čase obhliadky dňa 29.10.2013 bol priestor hornej terasy strážený strážnym psom. 11. K právnej stránke bezdôvodného obohatenia súd prvej inštancie objasnil, že bezdôvodné obohatenie je konštruované ako záväzkový právny vzťah medzi tým, kto sa na úkor iného obohatil a tým, na úkor koho došlo k bezdôvodnému obohateniu; bezdôvodným obohatením je majetkový prospech získaný plnením bez právneho dôvodu, plnením z neplatného právneho úkonu alebo plnením z právneho dôvodu, ktorý odpadol, ako aj majetkový prospech získaný z nepoctivých zdrojov. Kto sa na úkor iného bezdôvodne obohatí, musí obohatenie vydať tomu, na úkor koho ho získal. Akcentoval, že v prípade vydania bezdôvodného obohatenia titulom užívania cudzieho pozemku bez nájomnej zmluvy, či iného titulu oprávňujúceho užívať cudziu vec, prospech vzniká tomu, kto realizuje užívateľské oprávnenie bez toho, aby za to platil úhradu, a teda bez toho, aby sa jeho majetkový stav zmenšil o prostriedky vynaložené v súvislosti s právnym vzťahom, ktorý zakladá právo vec užívať; pričom takýto užívateľ prirodzene nie je schopný spotrebované plnenie v podobe výkonu práva užívania cudzej veci vrátiť a je preto povinný nahradiť bezdôvodné obohatenie peňažnou formou. Poznamenal, že výška peňažnej náhrady musí vychádzať z finančného ocenenia prospechu, ktorý účastníkovi užívaním veci vznikol; a majetkovým vyjadrením tohoto prospechu je peňažná čiastka, ktorá zodpovedá čiastkam, vynakladaným obvykle v danom mieste a čase za užívanie veci, spravidla práve formou nájmu, ktorú by nájomca bol povinný platiť podľa platnej nájomnej zmluvy; odôvodnene sa teda táto náhrada porovnáva s obvyklou hladinou nájomného. Podporne odkázal napr. na uznesenie Najvyššieho súdu Slovenskej republiky sp. zn. 9 Cdo 8/2009, zo dňa 13.11.2009, rozsudok Najvyššieho súdu Českej republiky sp. zn. 25 Cdo 2578/98 zo dňa 15.06.1999, rozsudok Najvyššieho súdu Českej republiky sp. zn. 33 Odo 668/2002, zo dňa 15.04.2004. Dodal, že základným predpokladom vzniku bezdôvodného obohatenia je vznik majetkového prospechu u obohateného, pričom dôkazné bremeno o existencii bezdôvodného obohatenia znáša postihnutý. (uznesenie Najvyššieho súdu Slovenskej republiky sp. zn. 6 Obdo 16/2008 zo dňa 16.12.2008). 12. Súd prvej inštancie ďalej pripomenul, že predmetom sporu bol nárok žalobcu na vydanie bezdôvodného obohatenia žalovaným za obdobie od 01.06.2011 do 31.03.2014 (ďalej len „rozhodné obdobie“) vo výške 59.500 eur s príslušenstvom od 01.04.2014 do zaplatenia; ktorý si uplatňoval na tom skutkovom základe, že žalovaný mal neoprávnene, bez platnej nájomnej zmluvy, užívať Pozemky vo vlastníctve žalobcu, spolu o výmere 32.975m2, na prevádzkovanie strelnice. Podotkol, že žalovaný poprel tvrdenia žalobcu čo do doby a rozsahu neoprávneného užívania, výšky požadovaného plnenia a bránil sa tiež námietkou premlčania časti uplatneného nároku. Súd prvej inštancie mal za nesporné vlastnícke právo žalobcu k Nehnuteľnostiam; mal za preukázanú existenciu nájomnej zmluvy zo dňa 14.7.1999 o nájme časti pozemku, označeného v tom čase parcelným č. XXXX/X a o užívaní „prístupovej cesty k strelnici“, uplynutie doby nájmu ku dňu 1.7.2009, existenciu oprávnenia žalovaného na výkon podnikateľskej činnosti, o. i. aj prevádzkovanie strelnice od 31.5.2000 a prejav vôle žalovaného strelnicu opäť prevádzkovať od 1.6.2011. 13. Pokiaľ išlo o posúdenie žalobcom označeného rozhodného obdobia, súd prvej inštancie vychádzal z prejavu vôle žalovaného opätovne prevádzkovať strelnicu, teda užívať vlastníctvo žalobcu bez právneho titulu aj po skončení dohodnutej doby nájmu od 1.6.2011 (čo korešpondovalo so žalobcom označeným začiatkom rozhodného obdobia). Pokiaľ išlo o ďalšie obdobie, súd prvej inštancie konštatoval dôkaznú
núdzu žalobcu, ktorý v tomto konaní neprodukoval žiaden jednoznačný dôkaz o ním tvrdenej skutočnosti o bezdôvodnom obohatení sa žalovaného v rozhodnom období reálnym užívaním Nehnuteľností na prevádzkovanie strelnice /napr. výpoveďou svedkov, ktorí by sa prevádzky strelnice žalovaným v rozhodnom období priamo zúčastnili/. Poznamenal, že vychádzal z obsahu procesnej obrany samotného žalovaného, resp. vyjadrenia jeho právneho zástupcu na pojednávaní dňa 24.11.2020 o prevádzkovaní strelnice do rozhodnutia súdu o predbežnom opatrení (zákaze vstupu a užívania), vydanom v konaní vedenom pod sp. zn. 5C 220/2010, ktoré bolo podľa obsahu pripojeného spisu doručené žalovanému, resp. jeho právnemu zástupcovi v tamojšom konaní dňa 13.7.2011. Súd prvej inštancie zastával názor, že žalobca nepreukázal svoje tvrdenie o nerešpektovaní tohto predbežného opatrenia žalovaným, teda o reálnom prevádzkovaní strelnice na Pozemkoch vo vlastníctve žalobcu, v dôsledku čoho sa mal žalovaný na úkor žalobcu ďalej bezdôvodne obohacovať vo forme nezmenšenia jeho majetku o hodnotu „obvyklého nájomného“; a na tomto základe súd prvej inštancie preto pre ďalší postup ustálil rozhodné obdobie od 01.06.2011 do 13.07.2011. Zdôraznil, že pokiaľ žalobca odvodzoval tvrdenie o užívaní Nehnuteľností žalovaným v ním označenom rozhodnom období (teda aj po 13.7.2011 do 31.3.2014) od skutočnosti, že areál strelnice (horná terasa) bol žalovaným oplotený, uzamknutý a bol tam umiestnený pes žalovaného a teda žalobca tam nemal prístup a nemohol Nehnuteľnosti užívať, resp. prenajať; tak súd prvej inštancie mal za to, že iba samotná existencia hnuteľných vecí a zariadení potrebných na prevádzkovanie strelnice a ochranné zariadenia na zamedzenie vstupu nepovolaným osobám na strelnicu, žalovaným vybudované na pozemkoch žalobcu v dobe trvania nájmu a v súlade s čl. IV. nájomnej zmluvy zo dňa 14.7.1999; samo osebe nie je dôkazom o reálnom užívaní Nehnuteľností žalovaným, t.j. prevádzkovaním strelnice, alebo iným užívaním, ktorým by sa na úkor žalobcu bezdôvodne obohacoval. Dodal, že uvedené hmotnoprávne správne žalobca riešil žalobou na vypratanie v konaní vedenom pod sp. zn. 5C 220/2010. Súd prvej inštancie dospel k záveru, že žalovaným v čase po uplynutí dohodnutej doby nájmu iniciované a vedené súdne spory, ako sú uvedené vyššie (bod 6 odôvodnenia tohto rozsudku), nezakladajú nárok žalobcu na vydanie bezdôvodného obohatenia, keď nimi žalovaný, i keď neúspešne, len uplatňoval ústavou garantované právo na súdnu ochranu. Podporne súd prvej inštancie pri určení rozhodného obdobia vychádzal aj z toho, že z listinného dôkazu žalovaného - znaleckého posudku znalca Ing. Pavla Minárika č. XXX/ XXXX, vyplynulo, že ku dňu 29.10.2013 (teda v čase plynutia „rozhodného obdobia“), bol areál hornej terasy podľa zistenia znalca opustený, zanedbaný a bez zjavnej údržby. Ďalej dôvodil, že rovnako tak jednorazový vstup žalovaného na Nehnuteľnosti vo vlastníctve žalobcu umožnením znalcovi dňa 29.10.2013 vykonať pre účely podania znaleckého posudku obhliadku, nie je samo osebe dôkazom o reálnom využívaní Nehnuteľností žalovaným - prevádzkovaním strelnice, alebo iným užívaním, ktorým by sa na úkor žalobcu bezdôvodne obohacoval v rozhodnom období. Pokiaľ sa žalobca odvolával na rozsudok Najvyššieho súdu Českej republiky sp. zn. 33Od 1583/2006 zo dňa 31.10.2008, súd prvej inštancie ozrejmil, že nešlo skutkovo o obdobný prípad, keďže v tamojšom konaní súd posudzoval právo spoluvlastníka na náhradu za to, že neužíva spoločnú vec v rozsahu, zodpovedajúcom jeho spoluvlastníckemu podielu, teda nárok spoluvlastníka na náhradu za nadužívanie spoluvlastníckeho podielu pozemkov a rodinného domu druhým spoluvlastníkom bez dohody o užívaní spoločnej veci. 14. Pokiaľ išlo o sporný rozsah užívania Nehnuteľností žalovaným bez právneho dôvodu, súd prvej inštancie uviedol, že vo vzťahu k parcele č. XXXX/X mal za preukázané (aj z výpovede samotného žalobcu), že táto parcela bola v užívaní kynologického klubu, teda logicky na nej nemohla byť už len z bezpečnostných dôvodov prevádzkovaná strelnica, preto bol areál samotnej strelnice na „hornej terase“ samostatne oddelený a zabezpečený oplotením; žalovaným bola táto parcela užívaná len v rozsahu prechodu peši, prejazdu, parkovania a prístupu k inžinierskym sieťam, t.j. v rozsahu, ako bol v konaní zameraný ustanoveným geodetom spolu o výmere 941 m2. Pokiaľ išlo o rozsah užívania parcely č. XXXX/X, sám žalovaný uvádzal, že rozsah užívania tohto pozemku v čase trvania nájmu pre účely prevádzkovania strelnice nebol medzi stranami sporný, rozsah tohto užívania pre účely prevádzkovania strelnice nenamietal, resp. nemenil ani pri objednávaní znaleckých posudkov pre účely posúdenia spôsobilosti premetu nájmu na účely prevádzkovania strelnice, pričom k využitiu “strmého svahu“ kameňolomu a lesného porastu sa odborne vyjadroval znalec Ing. Kresánek tak, že spĺňa základné balistické ochranné prvky strelnice, že vysoké prírodné terénne svahy zo severu a západu tvoria základné ochranné a záchytné valy; žalovaný uvedené nenamietal ani pri objednávaní zamerania vybudovaných zariadení strelnice pre účely ich zápisu do katastra nehnuteľností, preto súd prvej inštancie jeho obranu v tomto smere vyhodnotil ako účelovú a na ňu neprihliadol.
15. Pokiaľ išlo o posúdenie výšky bezdôvodného obohatenia, súd prvej inštancie objasnil, že vychádzal z odborného stanovenia hodnoty nájmu v písomnom znaleckom posudku v konaní ustanovenej znalkyne Ing. Lešovej č. XX/XXXX, s ktorým sa stotožnil. Po námietkach žalovaného podala znalkyňa vysvetlenie pri výsluchu na pojednávaní, kde objasnila postup pri odbornom posúdení hodnoty nájmu, posudzujúc pozemok parcelné č. XXXX/X spolu s ostatnými ako celok (areál strelnice), použijúc koeficient povyšujúcich faktorov (dostatočná výmera, tvar, možnosti zástavby, možnosti využitia na rôzne športové účely), ako aj redukujúcich faktorov (nezabezpečený prístup z verejnej komunikácie, chránené vtáčie územie, obmedzené zastavovacie podmienky z dôvodu ohraničenosti strmým svahom s porastom drevín). Dal do pozornosti, že znalkyňa sa neobmedzila len na podanie odborného záveru, práve naopak, z jej posudku bolo možné zistiť, z ktorých zistení v posudku vychádzala, akou cestou k tomuto zisteniu dospela a na základe akých úvah došla k svojmu záveru. Skonštatoval, že ustáliac rozhodné obdobie od 01.06.2011 do 13.7.2011, a žalovaným neoprávnene užívanú výmeru Pozemkov vo vlastníctve žalobcu (pozn. v prípade parcely č. XXXX/X sa jednalo len o časť o výmere 941 m2, vzhľadom na vyššie uvedené dôvody), t.j. výmeru spolu 24.218 m2; pri odborne stanovenej hodnote „obvyklého nájomného“ znalkyňou Ing. Lešovou pre rok 2011 vo výške 0,862 eur/m2/rok, hodnota bezdôvodného obohatenia žalovaným na úkor žalobcu za ustálené rozhodné obdobie teda predstavovala sumu 2.459,17 eur (0,862 eur x 24.218 m2 : 365 dní v roku x 43 dní súdom ustáleného rozhodného obdobia), od ktorej sumy, vzhľadom na dôvodnú obranu žalovaného o čiastočnom plnení, súd prvej inštancie odpočítal uhradené sumy „nájomného“ spolu vo výške 442,75 eur (331,95 eur + 100,80 eur). Súd prvej inštancie dodal, že nemohol prihliadať na žalovaným predložený súkromno-znalecký posudok znalca Ing. Ilavského, keď tento nebol presvedčivý, náležite odôvodnený a bol v rozpore s výsledkami ostatných dôkazov, keď vychádzal iba zo zadania zadávateľa (žalovaného) a ním jednostranne „približne“ označenej časti parcely č. XXXX/ X užívanej pre účely strelnice a výpočtu znalca, ktorý nebol oprávnený na takýto podklad pre odborné stanovenie hodnoty nájmu aj za tento pozemok (bez zápisu v odbore geodézia, kartografia a kataster nehnuteľností). Dôvodil, že sám znalec na pojednávaní uviedol, že vychádzal iba zo zadania zadávateľa a nepozná bezpečnostné zariadenia a opatrenia stanovené osobitnými predpismi pre prevádzkovanie strelnice. 16. Na uvedenom základe súd prvej inštancie právne odkazujúc na § 451 ods. 1, ods. 2, § 456 veta prvá, § 671 ods. 1, § 100 ods. 1, ods. 2 veta prvá, § 101, § 107 ods. 1, ods. 2, § 112 veta prvá, § 517 ods. 1, ods. 2, § 563 zákona 40/1964 Zb. Občianskeho zákonníka v znení neskorších predpisov (ďalej ako „OZ“), § 3 Nariadenia vlády SR č. 87/1995 Z. z., čl. 2 ods. 1, ods. 2 ods. 3, § 154, § 185, § 191 ods. 1 a ods. 2, § 470 ods. 2 veta druhá zákona č. 160/2015 Z. z. Civilného sporového poriadku v znení neskorších predpisov (ďalej ako „C.s.p.“); žalobe žalobcu vyhovel sčasti tak, že žalovanému uložil povinnosť vydať bezdôvodné obohatenie - zaplatiť sumu 2.016,42 eur (2.459,17 eur - 442,75 eur) a žalobu vo zvyšku zamietol ako nedôvodnú pre neunesenie dôkazného bremena žalobcom. Pokiaľ išlo o príslušenstvo žalovanej sumy, súd prvej inštancie, vychádzajúc z ustanovenia § 563 OZ, nemajúc žalobcom za preukázanú výzvu veriteľa na plnenie, resp. vydanie bezdôvodného obohatenia adresovanú, resp. doručenú žalovanému; žalovaného zaviazal na zaplatenie zákonného úroku z omeškania vo výške 5,25% ročne z priznanej sumy 2.016,42 eur, súc viazaný žalobným petitom čo do výšky požadovaného úroku z omeškania a to odo dňa nasledujúceho po dni doručenia žaloby žalovanému 10.2.2015, t.j. od 11.2.2015, do splnenia dlhu (obdobne R 27/1977) a vo zvyšku o zaplatenie príslušenstva žalobu zamietol pre neunesenie dôkazného bremena žalobcom o omeškaní žalovaného. 17. Proti zamietajúcej časti rozsudku súdu prvej inštancie podal žalobca odvolanie a to z dôvodov, že rozsudok súdu prvej inštancie vychádza z nesprávneho právneho posúdenia veci, a že súd prvej inštancie dospel na základe vykonaných dôkazov k nesprávnym skutkovým zisteniam. Navrhol, aby odvolací súd napadnutý rozsudok zmenil, žalobe v celom rozsahu vyhovel a priznal mu nárok na náhradu trov konania. Námietku nesprávneho právneho posúdenia veci odôvodňoval citujúc z rozsudku Najvyššieho súdu Českej republiky sp. zn. 28 Cdo 2739/2012, zo dňa 08.01.2013: „Podľa ustálenej judikatúry Najvyššieho súdu „bezdôvodné obohatenie […] vzniká i tomu, kto bez platného právneho titulu na úkor vlastníka dosiahol postavenie detentora veci napríklad tým, že nehnuteľnosť mal uzamknutú a mal ju prístupnú len pre seba a svoju potrebu, a to bez ohľadu na to, nakoľko intenzívne ju skutočne využíval (v akom rozsahu, časovom období a pod.).“ Ďalej uviedol, že podľa rozsudku Najvyššieho súdu Českej republiky sp. zn. 33 Odo 291/2002, zo dňa 19.05.2004: „Ani majetkový prospech nájomcu nemožno viazať výhradne na skutočnosť, či predmet nájmu fakticky užíval. Faktické užívanie veci predstavuje realizáciu užívacieho práva, avšak majetkovú hodnotu má už samo užívacie právo.“, tzn. už to, že žalovaný bol neoprávneným detentorom areálu strelnice zakladá jeho zodpovednosť
za bezdôvodné obohatenie, resp. ako je uvedené nižšie aj za škodu. Súdu prvej inštancie vyčítal nesprávne určenie, že žalovaný neoprávnene užíval Pozemky len počas určitej časti rozhodného obdobia, na základe čoho iba čiastočne vyhovel žalobe. Žalobca mal za to, že v konaní vyšlo nepochybne najavo, že žalovaný zadržiaval počas celého rozhodného obdobia ako neoprávnený držiteľ celý areál strelnice (pozemky s parcelnými č. XXXX/X-X), pretože ho mal oplotený a uzamknutý ako tzv. „režimové pracovisko“, mal tam umiestneného psa a on (žalobca) tam vôbec nemal prístup; a to bez ohľadu na predbežné opatrenie z konania č. 5C/220/2010 zo dňa 23.04.2012. Argumentoval, že žalovaný predbežné opatrenie nedodržal, pretože mu neumožnil vstup a užívanie Pozemkov. Dodal, že samotné predbežné opatrenie bolo nakoniec dňa 23.04.2012 vydané práve na základe osvedčenia skutočnosti, že užívanie Pozemkov žalovaným v čase jeho nariadenia trvá, preto nemôže ten istý súd (hoci iný senát) v inom konaní nemať túto skutočnosť za preukázanú - ako to skonštatoval súd prvej inštancie v bode 47 napadnutého rozsudku, hoci mal pripojený celý spis predmetného konania. Podotkol, že predbežné opatrenie, na ktoré prihliadal súd prvej inštancie v bode 47 napadnutého rozsudku, a ktoré žalovaný nedodržiaval rovnako, ako to neskoršie, bolo v konaní č. 5Co/386/2011-224 pred Krajským súdom Bratislava dňa 30.09.2011 zrušené. 18. Na vyššie uvedenom základe žalobca vytkol súdu prvej inštancie, že nesprávne interpretoval ustanovenie § 451 ods. 1 a ods. 2 OZ, keďže žalovaný sa na jeho úkor bezdôvodne obohatil tým, že bol neoprávneným detentorom celého žalovaným oploteného a uzamknutého areálu strelnice (pozemkov s parcelným č. XXXX/X-X), pričom tam mal umiestnené svoje hnuteľné veci tvoriace funkčný celok s areálom strelnice, a to aj na pozemku s parcelným č. XXXX/X. Bol názoru, že neoprávnené užívanie (detencia) cudzej nehnuteľnosti je plnením bez právneho dôvodu (§ 451 ods. 2 OZ); a je právne bezvýznamné, či predmetné Pozemky Žalovaný skutočne využíval (tzn. či prevádzkoval strelnicu podľa bodu 47 napadnutého rozsudku), alebo či objekty strelnice na nich umiestnené chátrali, či mu areál strelnice prinášal zisk alebo či prinášal zisk vlastníkovi. Mal za to, že právne významné je len to, že predmetné Pozemky mu žalovaný bránil užívať, a svojou detenciou mu odčerpal a prisvojil si majetkový prospech (obohatenie), za ktoré by inak musel zaplatiť minimálne trhovú cenu. Dodal, že je úplne právne irelevantné, či areál strelnice počas rozhodného obdobia schátral, čím argumentuje podporne súd prvej inštancie, pretože k začiatku rozhodného obdobia bol areál strelnice plnohodnotnou strelnicou, keďže sa ním žalovaný práve vtedy propagoval na internete (reklama k 01.06.2011), a keďže počas celého rozhodného obdobia bol výlučne v dispozícii žalovaného. Dodal, že neudržiavanie areálu žalovaným nemožno pripísať na jeho ťarchu, a vzhľadom na uvedené žalovaný musí vydať bezdôvodné obohatenie vo výške, ktorá zodpovedá očakávanému nájmu komerčnej strelnice, nie schátraného pozemku. 19. Žalobca súdu prvej inštancie vytýkal aj to, že sa riadne nevysporiadal so zásadou „iura novit curia“ (čl. 16 ods. 1 C.s.p.); pričom zdôraznil, že strany sporu nie sú povinné uplatnený nárok a ani obranu proti nemu právne kvalifikovať, pretože právna kvalifikácia je vecou súdu; strany musia však uviesť rozhodujúce skutočnosti, ktoré umožnia súdu, aby uplatnený nárok alebo obranu proti nemu právne kvalifikoval. Argumentoval, že on si žalobou v znení jej doplnenia uplatnil nárok na zaplatenie sumy 59.500 eur s príslušenstvom na tom skutkovom základe, že žalovaný je neoprávnený detentor jeho Nehnuteľností, a okrem toho, že ich sústavne užíva, tak mu aj sústavne bráni v prístupe k nim; pričom už v žalobe uviedol, že žalovaný predmetné Pozemky užíva v rozpore s predbežným opatrením. Argumentoval, že v konaní vyšlo najavo, že sám žalovaný ponúkol v reálnej elektronickej aukcii v rámci skutočnej verejnej obchodnej súťaže ním (žalobcom) organizovanej záväznú (ex lege) ponuku na cenu nájmu Pozemkov vo výške, ktorá je vzhľadom na uplatňované obdobie predmetom žalobného petitu; a táto cena preto mohla byť očakávanou trhovou cenou, pretože on (žalobca) mohol reálne očakávať, že by takýto výnos skutočne dosiahol, ak by záväznú ponuku žalovaného prijal. Domnieval sa, že vzhľadom na takýto skutkový stav bol súd prvej inštancie vzhľadom na zásadu iura novit curia povinný vyhodnotiť škodový aspekt sporu, t.j. či žalovaný naplnil všetky 4 predpoklady zodpovednosti za škodu. Dal do pozornosti, že žalovaný mu spôsoboval kontinuálnu škodu tým, že (1) porušoval povinnosť nerušiť ho vo výkone jeho vlastníckeho práva k Pozemkom; (2) zavinenie žalovaného je zrejmé zo žalobnej odpovede - s. 3 a 4, kde žalovaný tvrdí, že smie užívať Pozemky napriek absentujúcemu právnemu titulu, keďže sa odvolával na reálne právny omyl (vyvrátený výsledkom konania č. 36Cb/256/2013), ktorý ho však neospravedlňuje; (3) výška škody je preukázaná tým, že on (žalobca) mal reálnu možnosť celý areál prenajať za sumu, ktorú v žalobe uplatnil (ušlý zisk), ba dokonca priamo prenajatím žalovanému, ak by jeho záväznú ponuku vo verejnej obchodnej súťaži prijal; a (4) kauzálny nexus je daný tým, že nebyť detencie žalovaného, mal by možnosť dať areál strelnice do užívania akémukoľvek záujemcovi za trhovú cenu, ktorá bola vzhľadom na priebeh reálnej elektronickej aukcie minimálne vo výške ponúknutej
samotným žalovaným. V tejto súvislosti podporne poukázal na rozsudok Najvyššieho súdu Slovenskej republiky sp. zn. 2MCdo 13/2013, zo dňa 16.12.2014, podľa ktorého: „Pri riešení tzv. súbehu nárokov na vydanie bezdôvodného obohatenia a na náhradu škody treba vychádzať zo zásady, ktorú akceptuje súdna prax i právna teória, a to že vzhľadom na subsidiárnu povahu nároku na vydanie bezdôvodného obohatenia, má prednosť uspokojenie nároku z titulu náhrady škody, a len v prípade, ak nie sú splnené podmienky pre dosiahnutie rovnakého uspokojenia z titulu náhrady škody, možno uplatniť nárok na vydanie bezdôvodného obohatenia.“. Bol názoru, že napadnutý rozsudok svojím výrokom zakladá zjavne nespravodlivý stav aj z hľadiska vyhodnotenia predpokladov vzniku bezdôvodného obohatenia, pretože žalovaný sa bezdôvodne obohacoval podstatne dlhšiu aj neskoršiu dobu, než je uplatňované rozhodné obdobie 34 mesiacov (jún 2011 až marec 2014), čo je zrejmé už zo žalobnej odpovede datovanej v roku 2015. 20. Žalobca dal do pozornosti, že vo vybranej časti znaleckého posudku od Ing. Minárika, ktoré žalobca predložil do konania ako dôkaz, je na strane 39 časť b) uvedené že: „Nehnuteľnosť bola pred dátumom ohodnotenia 01.11.2012 podľa vyjadrenia zadávateľa [pozn. žalovaného] využívaná prenajímateľom s celotýždennou, dennou i nočnou prevádzkou najmä na účely strelnice, na klubovú činnosť miestneho streleckého klubu ...“, takže práve preto bola ohodnocovaná ku dňu 01.11.2012, kedy bola strelnica ešte podľa vlastných vyjadrení žalovaného riadne prevádzkovaná. 21. Žalovaný vo vyjadrení k odvolaniu žiadal, aby odvolací súd rozsudok v napadnutej zamietajúcej časti potvrdil a priznal mu nárok na náhradu trov odvolacieho konania. Uviedol, že súhlasí s napadnutým rozsudkom čo do petitu rozsudku, ale nestotožnil sa so značnou časťou jeho odôvodnenia. Pokiaľ žalobca v odvolaní poukazoval na rozsudok Najvyššieho súdu Českej republiky sp. zn. 28 Cdo 2739/2012, zo dňa 08.01.2013, s tým, že „bezdôvodné obohatenie […] vzniká i tomu, kto bez platného právneho titulu na úkor vlastníka dosiahol postavenie detentora veci napríklad tým, že nehnuteľnosť mal uzamknutú a mal ju prístupnú len pre seba a svoju potrebu, a to bez ohľadu na to, nakoľko intenzívne ju skutočne využíval“; tak žalovaný namietal, že z vykonaného dokazovania bolo predsa zistené, že on do areálu strelnice odo dňa 13.07.2011 nikdy nevstúpil a areál viac neužíval; areál ponechal uzamknutý z dôvodu, že šlo o strelnicu ako režimové pracovisko s vydaným vtedy platným povolením Okresného riaditeľstva Policajného zboru Pezinok na jej prevádzkovanie, a najmä zodpovednou osobou za prevádzku strelnice bol on; z čoho vyplýva, že aj v prípade neoprávneného užívania strelnice tretími osobami zodpovednosť za prevádzku niesol on a to bez ohľadu na súdom vydaný zákaz vstupu na toto režimové pracovisko. Žalobcovi vyčítal, že v odvolaní opomenul skutočnosť, že jeho (žalovaného) právo na vstup do uzamknutého areálu už bolo v inom súdnom konaní riešené a aj vyriešené; uznesením Okresného súdu Pezinok č. k.: 5C/220/2010-136, zo dňa 4.7.2011, v spojení s opravným uznesením č. k.: 5C/220/2010-406, zo dňa 18.7.2013, mu bola predbežným opatrením súdu uložená povinnosť zdržať sa vstupu na Pozemky a Stavby ako aj ich užívania, bola mu uložená povinnosť umožniť žalobcovi vstup na ne a ich užívanie. Zdôraznil, že žalobca pritom žiadnym spôsobom nepreukázal porušenie predbežného opatrenia. Akcentoval aj to, že žalobca len jednoducho argumentuje, že keďže bol areál uzamknutý, nemal právo na vstup do neho a jeho užívanie. Z vyššie spomenutého judikátu však mal žalovaný za zrejmé, že predpoklad pre vznik nároku na bezdôvodné obohatenie spočíva v tom, že niekto uzamkne nehnuteľnosť preto, aby mal do nej prístup len on pre svoju potrebu. Domnieval sa, že táto skutočnosť však v súdnom konaní preukázaná nikdy nebola; on totiž uzamkol areál z bezpečnostných a prevádzkových dôvodov, keďže šlo o funkčnú strelnicu s vydaným povolením na jej prevádzku. Dodal, že žalobca svoje právo priznané predbežným opatrením navyše nevykonal, nedomáhal sa vydania kľúčov, nežiadal o odomknutie areálu, nerealizoval vstup do areálu svojpomocne alebo nepodal návrh na výkon rozhodnutia súdnym exekútorom; dokonca ani ho len nevyzval na odovzdanie kľúčov od strelnice. Dodal, že žalobca si od počiatku žalobou uplatňuje náhradu za užívanie Pozemkov o celkovej výmere 33.007 m2, z čoho však 29.362 m2 (takmer 89 % plochy) oplotených ani uzamknutých vôbec nebolo, pretože sa na nich žiaden plot nikdy nenachádzal. Ďalej poznamenal, že Okresný súd Pezinok síce rozsudkom vydaným pod č. k. 5C/2020/2010-746, zo dňa 25.04.2027, rozhodol tak, že on (žalovaný) bol povinný vypratať pozemky vo vlastníctve žalobcu, pretože sa na nich v tej dobe nachádzali hnuteľné veci a stavba (unimobunka), žalobca však v tejto prejednávanej veci vôbec neidentifikoval výmeru plochy, na ktorej sa mali hnuteľné veci a stavba (unimobunka) nachádzať, teda nepredložil žiadny dôkaz, z ktorého by bolo možné spravodlivo posúdiť plochu pozemkov skutočne zabratú žalovaným jeho vecami, a posúdiť vznik nároku na vydanie bezdôvodného obohatenia. V súvislosti s určením plochy Pozemkov, ktorú mal žalovaný užívať, dal ďalej do pozornosti, že znalecký posudok č. XXX/XXXX Ing. Pavla Minárika identifikoval strelnicu ako súbor spevnených plôch o celkovej výmere 3.968,72 m2 (zistené spočítaným
výmery všetkých spevnených plôch v zmysle údajov uvedených v znaleckom posudku, pretože znalecký posudok súčet všetkých plôch neobsahoval). Mal za to, že žalobca žiadnym spôsobom nepreukázal to, že by on užíval pozemok parcelné č. XXXX/X v jeho plnom rozsahu 22.997 m2. 22. Žalovaný nesúhlasil s odvolacou námietkou žalobcu, že žalobou uplatnený nárok mal súd prvej inštancie posudzovať ako nárok na náhradu škody; a uviedol, že navyše v takomto prípade by ani neexistoval kauzálny nexus ako predpoklad vzniku nároku na náhradu škody, pretože žalobca areál strelnice do užívania akémukoľvek záujemcovi za trhovú cenu nedal. Dodal, že kauzálny nexus nepredstavuje potencionálnu príčinnú súvislosť, ale príčinnú súvislosť skutočnú a navyše preukázanú. Žalovaný ďalej uviedol, že súd prvej inštancie porušil koncentračnú zásadu, keď opakovane vyzýval žalobcu na predloženie dôkazov. Podotkol, že žalobca predložil návrh na vykonanie znaleckého dokazovania určením všeobecnej hodnoty náhrady za užívanie strelnice napokon až dňa 03.03.2020, pričom však žalobca neurčil čo má byť obsahom znaleckého dokazovania, resp. čo má byť úlohou znalca; rozsah znaleckého dokazovania určila samotná sudkyňa bez návrhu žalobcu, šlo teda o svojvoľne vyhotovený znalecký posudok podľa požiadaviek súdu; pričom uvedené konštatuje vo svojom vyjadrení zo dňa 01.04.2025 aj samotný žalobca. Žalovaný zdôraznil, že súd prvej inštancie tak svojvoľne zaviazal znalkyňu na určenie výšku „obvyklého“ (trhového) nájomného za obdobné pozemky, nachádzajúce sa na danom mieste a v danom čase za rozhodné obdobie od 01.06.2011 do 31.03.2014 a to bez ohľadu na skutočnosť, že žalovaný nikdy neužíval pozemok parcelné č. XXXX/X v jeho celkovej výmere 22 997 m2. Dodal, že znalkyňa vo výsluchu osobne potvrdila, že mimo plochy hornej terasy strelnice (na parcele č. XXXX/X o výmere cca 4.000 m2) na ostatnej zvyšnej ploche parcely č. XXXX/X vo výmere cca 18.000 m2 obhliadku nevykonala, čiže účel jeho využitia jej nebol známy. Na uvedenom základe mal žalovaný za to, že znalecký posudok č. X/XXXX Ing. Jarmily Leškovej bol získaný nezákonne a preto naň nemožno prihliadať. 23. Žalobca v odvolacej replike zdôraznil, že žalovaný vo vyjadrení k odvolaniu opakovane potvrdil, že bol neoprávneným detentorom areálu strelnice, že uzamkol areál z bezpečnostných a prevádzkových dôvodov, keďže šlo o funkčnú strelnicu s vydaným povolením na jej prevádzku, a teda v spore nebolo potrebné preukazovať tvrdenia rozhodné pre právny základ bezdôvodného obohatenia; nakoľko na vznik zodpovednosti za bezdôvodné obohatenie postačujú žalovaného skutkové tvrdenia o tom, že mal bez právneho titulu uzamknutý a prístupný areál strelnice len pre seba a svoju potrebu, bez ohľadu na to, ako reálne tento areál užíval. Dodal, že žalovaný však v rozhodnom období tento areál určitým spôsobom určite aj reálne užíval - minimálne umiestnením určitých hnuteľných vecí a strážneho psa, ktorého kŕmil prostredníctvom tretích osôb. Žalobca sa domnieval, že žalovaný nemal žiadne zákonné „bezpečnostné“ ani „prevádzkové“ dôvody k neoprávnenej detencii, skôr naopak, pretože podľa § 51 ods. 1 písm. c) a d) zákona č. 190/2003 Z. z. o strelných zbraniach a strelive a o zmene a doplnení niektorých zákonov je prevádzkovateľ strelnice povinný oznámiť policajnému útvaru, ktorý vydal povolenie na prevádzkovanie strelnice zmeny, ktoré môžu mať vplyv na bezpečnosť prevádzkovania strelnice overené znalcom, ukončenie prevádzkovania alebo zrušenie strelnice. Žalobca dodal, že takouto zmenou je samozrejme aj ukončenie jej prevádzkovania kvôli nedostatku oprávnenia ju užívať, resp. aj nariadenie predbežného opatrenia zakazujúceho vstup na ňu; žalovaný však nič také policajnému útvaru neoznámil, čím porušil zákon, a ešte sa vo svojej argumentácii snaží z tohto porušenia profitovať. 24. Žalobca ďalej považoval za potrebné uviesť, že si vymáhal svoje práva dané predbežným opatrením v konaní pod sp. zn. 12Er/453/2013 pred Okresným súdom Pezinok, a nemožno mu pripísať na ťarchu, že exekučný súd od jesene 2013 do januára 2018 nekonal. Pokiaľ ide o obranu žalovaného vo vyjadrení k odvolaniu, že uzamknutá a oplotená bola len časť Pozemkov, žalobca akcentoval, že žalovaný mu bránil užívať Pozemky v celej ich výmere tým, že blokoval uzamknutý priestor strelnice, ktorá bola ochranným pásmom strelnice, a on logicky ostatnú časť pozemku tvoriacu ochranné pásmo nemohol nijako samostatne využiť, len spolu s uzamknutou časťou. K tvrdeniu žalovaného, že znalec identifikoval strelnicu ako súbor spevnených plôch o celkovej výmere 3.968,72 m2 žalobca uviedol, že toto tvrdenie je zavádzajúce. Podotkol, že predmetný znalec takto areál strelnice nikde v znaleckom posudku nedefinoval, to je len želaním žalovaného; žalovaný si objednal a znalec realizoval len ocenenie súboru konkrétnych vecí z areálu strelnice, nie ohodnotenie areálu strelnice ako celku. Žalobca v odvolacej replike vo zvyšku zopakoval svoju predchádzajúcu argumentáciu a zotrval na nej. 25. Odvolací súd viazaný rozsahom a dôvodmi odvolania (§ 379, § 380 ods. 1 C.s.p.), preskúmal rozsudok v napadnutej zamietajúcej časti, prejednal odvolanie žalobcu bez nariadenia odvolacieho
pojednávania podľa § 385 ods. 1 a contrario C.s.p. a dospel k záveru, že rozsudok je potrebné v napadnutej zamietajúcej časti a v súvisiacom výroku o nároku na náhradu trov konania zrušiť a vrátiť vec súdu prvej inštancie na ďalšie konanie a nové rozhodnutie. 26. Predmetom konania bol nárok žalobcu na vydanie bezdôvodného obohatenia za obdobie od 01.06.2011 do 31.03.2014 vo výške 59.500 eur s príslušenstvom, ktorého sa žalobca domáhal na tom skutkovom základe, že žalovaný mal neoprávnene, bez platnej nájomnej zmluvy, užívať Pozemky vo vlastníctve žalobcu spolu o výmere 32.975 m2 na prevádzkovanie strelnice. Súd prvej inštancie žalobe vyhovel iba v časti nároku za obdobie od 01.06.2011 do 13.07.2011, a vo zvyšnej časti žalobu zamietol. Z odôvodnenia napadnutého rozsudku vyplýva, že súd prvej inštancie pri posudzovaní nároku za obdobie po 13.07.2011 vychádzal predovšetkým z toho, že žalobca nepreukázal reálne užívanie Nehnuteľností žalovaným, najmä nepreukázal aktívnu prevádzku strelnice v tomto období; pričom vychádzal aj z obsahu procesnej obrany samotného žalovaného, resp. vyjadrenia jeho právneho zástupcu na pojednávaní dňa 24.11.2020 o prevádzkovaní strelnice do rozhodnutia súdu o predbežnom opatrení (zákaze vstupu a užívania) vydanom v konaní vedenom pod sp. zn. 5C/220/2010, ktoré bolo doručené žalovanému, resp. jeho právnemu zástupcovi v tamojšom konaní dňa 13.7.2011. Súd prvej inštancie zastával názor, že žalobca nepreukázal svoje tvrdenie o nerešpektovaní tohto predbežného opatrenia žalovaným. Odvolací súd konštatuje, že uvedené závery súdu prvej inštancie považuje za nedostatočné, a to z hľadiska právneho posúdenia veci, ako aj z hľadiska úplnosti a preskúmateľnosti skutkových zistení, na ktorých sú závery založené. 27. Podľa § 451 ods. 1 a 2 Občianskeho zákonníka je rozhodujúce, či žalovaný získal na úkor žalobcu majetkový prospech bez právneho dôvodu. Podľa § 458 ods. 1 Občianskeho zákonníka sa v prípade, ak nemožno neoprávnene získaný prospech naturálne vydať, poskytuje peňažná náhrada. Pri neoprávnenom užívaní cudzej nehnuteľnosti vzniká majetkový prospech spočívajúci v tom, že užívateľ nemusí vynaložiť prostriedky, ktoré by inak musel vynaložiť na získanie zodpovedajúceho užívacieho oprávnenia. Pri bezdôvodnom obohatení vzniknutom neoprávneným užívaním cudzej nehnuteľnosti nemožno preto bez ďalšieho vyžadovať dôkaz o tom, že žalovaný v každom okamihu rozhodného obdobia predmetnú nehnuteľnosť aktívne využíval na podnikateľskú činnosť, resp. v prejednávanej veci - že v nej fakticky vykonával streľbu, či prevádzkoval strelnicu. Odvolací súd sa v tomto smere preto stotožnil s odvolacími námietkami žalobcu a nepovažuje za správne právne východisko súdu prvej inštancie, podľa ktorého by vznik bezdôvodného obohatenia bol nevyhnutne podmienený preukázaním aktívnej prevádzky strelnice žalovaným. Pri posudzovaní nároku bolo potrebné zaoberať sa aj otázkou, či mal žalovaný v rozhodnom období uplatnenom žalobou predmetné Nehnuteľnosti bez právneho titulu vo svojej faktickej dispozícii a či v dôsledku toho realizoval užívacie oprávnenia patriace vlastníkovi, prípadne či vlastníka z možnosti výkonu týchto oprávnení vylučoval. Faktická dispozícia môže za určitých okolností spočívať aj v uzamknutí areálu, kontrole vstupu do neho, jeho zabezpečovaní alebo v inom faktickom výkone oprávnení, ktoré vlastníkovi znemožňujú alebo podstatne sťažujú užívanie nehnuteľnosti. Význam týchto okolností preto nemožno posudzovať izolovane. Podporne možno v tejto súvislosti poukázať aj na právny záver vyjadrený v rozsudku Najvyššieho súdu Českej republiky sp. zn. 28 Cdo 2739/2012 zo dňa 08.01.2013, podľa ktorého môže bezdôvodné obohatenie vzniknúť aj v prípade, ak osoba bez právneho titulu dosiahla postavenie detentora veci tým, že ju mala uzamknutú a prístupnú len pre seba a svoju potrebu, a to bez ohľadu na intenzitu jej faktického využívania. Ide pritom iba o podporné interpretačné východisko, z ktorého nemožno bez ďalšieho vyvodiť skutkový záver o existencii faktickej dispozície žalovaného v prejednávanej veci; ten môže vyplynúť až z riadne vykonaného a vo vzájomnej súvislosti vyhodnoteného dokazovania. V tejto súvislosti nebolo možné izolovane posudzovať ani skutočnosť, že areál bol oplotený, vybavený bránou a bránkou, uzamknutý a strážený psom, ako ani skutočnosť, že sa v ňom nachádzali hnuteľné veci a zariadenia súvisiace s prevádzkou strelnice. Samotné tieto okolnosti síce nemusia preukazovať aktívnu prevádzku strelnice žalovaným, mohli však mať dôkazný význam pri posudzovaní otázky, či žalovaný napriek absencii aktívnej prevádzky naďalej vykonával určitú formu faktickej dispozície s Nehnuteľnosťami. Ich význam preto bolo potrebné posudzovať vo vzájomnej súvislosti s ostatnými vykonanými dôkazmi a procesnými tvrdeniami strán. Práve v tomto smere považuje odvolací súd odôvodnenie rozsudku v napadnutej časti za nedostatočné. Súd prvej inštancie totiž uvedené okolnosti posudzoval predovšetkým z hľadiska otázky, či samy osebe preukazujú aktívnu prevádzku strelnice, avšak už dostatočne nevysvetlil, aký význam im prisúdil pri posudzovaní širšej otázky faktickej dispozície žalovaného s Nehnuteľnosťami.
28. Odvolací súd zastáva názor, že súd prvej inštancie nedostatočne vyhodnotil aj znalecký posudok znalca Ing. Pavla Minárika č. XXX/XXXX. Z jeho obsahu síce vyplýva, že ku dňu obhliadky dňa 29.10.2013 bol areál hornej terasy opustený, zanedbaný a bez zjavnej údržby, samotné konštatovanie znalca o zanedbanosti a opustenosti areálu však ešte bez ďalšieho neumožňuje uzavrieť, že žalovaný faktickú dispozíciu s Nehnuteľnosťami nemal. Súd prvej inštancie sa navyše opomenul vyjadriť k tej zásadnej skutočnosti, že zo znaleckého posudku vyplýva, že podľa vyjadrenia zadávateľa bola nehnuteľnosť pred dátumom ohodnotenia 01.11.2012 (t.j. v čase plynutia rozhodného obdobia, za ktoré však súd prvej inštancie vznik bezdôvodného obohatenia nepriznal) využívaná prenajímateľom s celotýždňovou dennou i nočnou prevádzkou okrem iného na účely strelnice (č. l. 82). Hoci je v tejto časti posudku použitý pojem „prenajímateľ“, z ostatného obsahu spisu vyplýva, že v danom relevantnom období bol držiteľom povolenia na prevádzkovanie strelnice žalovaný. 29. Význam vyššie uvedených okolností bolo potrebné posudzovať aj vo svetle vlastnej procesnej obrany žalovaného. Ten opakovane uvádzal, že povolenie na prevádzkovanie strelnice zostalo platné až do roku 2015, pričom žalovaný bol jej správcom a bol zodpovedný za zabezpečenie areálu a za zamedzenie vstupu nepovolaným osobám. Z tohto dôvodu podľa svojho tvrdenia nemohol areál ponechať voľne prístupný (č.l. 243-246). Žalovaný dokonca v spore tvrdil, že žalobca predmetné Nehnuteľnosti nemohol sám užívať, keďže podľa jeho tvrdenia nedisponoval oprávnením na prevádzkovanie strelnice a ich užívaním by porušil podmienky povolenia na prevádzkovanie strelnice. Žalovaný tiež uvádzal, že žalobca si bol vedomý režimu vstupu do areálu, podľa ktorého bol vstup povolený len správcovi strelnice, resp. osobe, v prospech ktorej bolo povolenie vydané. Uvedené bolo potrebné vyhodnotiť v súvislosti s otázkou, či a v akom rozsahu bolo žalobcovi po 13.07.2011 fakticky umožnené na Nehnuteľnosti vstupovať a užívať ich, ako aj v súvislosti s tvrdením žalovaného, že v dôsledku existencie platného povolenia na prevádzkovanie strelnice bol povinný areál zabezpečiť proti vstupu nepovolaných osôb. 30. Súd prvej inštancie sa zároveň v potrebnom rozsahu nezaoberal skutočnosťou, že žalovaný podal žalobu o preskúmanie rozhodnutia správneho orgánu - rozhodnutia Krajského riaditeľstva Policajného zboru v Bratislave č. KRPZ-BA-OPP-238-006/2015, ktorým správny orgán zamietol odvolanie žalovaného a potvrdil rozhodnutie Okresného riaditeľstva Policajného zboru v L. o zrušení povolenia žalovaného na prevádzkovanie strelnice. V uvedenej žalobe zo dňa 06.07.2015 (č. l. 126 137) žalovaný (v predmetnom spore podával žalovaný žalobu v pozícii žalobcu, pozn. odvolacieho súdu) uviedol, že má vlastnícke právo k Stavbám, momentálne ho však ešte nevie preukázať vzhľadom na neukončené konanie o určenie vlastníckeho práva (ako vyplynulo zo spisu v tomto konaní, žalovaný bol napokon neúspešný, pozn. odvolacieho súdu), a preto ako listinu preukazujúcu užívacie právo k stavbám strelnice predložil čestné vyhlásenie. Uvedené skutočnosti bolo potrebné zohľadniť pri hodnotení celkového skutkového stavu, najmä pri posudzovaní významu právneho a faktického postavenia žalovaného vo vzťahu k areálu. Na jednej strane mohli oplotenie, uzamknutie, stráženie areálu, zamedzenie vstupu nepovolaným osobám, postavenie žalovaného ako správcu strelnice a jeho tvrdenia týkajúce sa užívacieho práva k Stavbám predstavovať okolnosti relevantné pre posúdenie otázky, či si žalovaný po 13.07.2011 zachoval určitú formu faktickej dispozície s Nehnuteľnosťami; na druhej strane bolo potrebné zohľadniť aj jeho tvrdenie, že tieto skutočnosti boli dôsledkom povinností súvisiacich so správou a zabezpečením strelnice, a že po nariadení predbežného opatrenia do areálu nevstupoval, Nehnuteľnosti neužíval a žalobca ich mal k dispozícii. Bolo preto potrebné ustáliť, aký bol po 13.07.2011 skutočný rozsah oprávnení a povinností žalovaného vo vzťahu k areálu a aký skutkový význam mali jednotlivé okolnosti zistené vykonaným dokazovaním. Zároveň bolo potrebné posúdiť, a to odvolací súd osobitne zdôrazňuje, či a do akej miery mohli podmienky platného povolenia na prevádzkovanie strelnice (ktoré bolo platné až do roku 2015) ovplyvňovať možnosť žalobcu Nehnuteľnosti fakticky užívať a či táto okolnosť mala v spojení s ostatnými vykonanými dôkazmi význam pre posúdenie existencie a rozsahu prípadnej faktickej dispozície žalovaného s Nehnuteľnosťami. Samotný význam týchto okolností však nemožno určiť bez ich vyhodnotenia vo vzájomnej súvislosti s ostatnými vykonanými dôkazmi a procesnými tvrdeniami strán. Odvolací súd preto v tomto štádiu konania nevyslovuje záver o tom, či žalovaný po 13.07.2011 Nehnuteľnosti fakticky ovládal alebo užíval, ani o tom, či si zachoval takú mieru faktickej dispozície s nimi, ktorá by zakladala vznik bezdôvodného obohatenia; tieto otázky bude potrebné ustáliť až na základe výsledkov riadne vykonaného dokazovania súdom prvej inštancie. 31. Nedostatok odôvodnenia písomného vyhotovenia rozhodnutia je tiež vo svojej podstate porušením základného práva strany sporu na spravodlivý proces, ktoré zaručuje okrem Civilného sporového poriadku aj čl. 46 ods. 1 Ústavy Slovenskej republiky a čl. 6 ods.1 Dohovoru o ochrane ľudských práv
a základných slobôd. Aj podľa judikatúry Európskeho súdu pre ľudské práva (napr. Ruiz Torija c/a Španielsko z 9. decembra 1994, séria A, č. 303-A a Ústavného súdu Slovenskej republiky (napr. I ÚS 17/01, I ÚS 226/03, II ÚS 261/06, III ÚS 74/08, I ÚS 181/08) treba za porušenie práva na spravodlivé súdne konanie považovať nedostatok riadneho a vyčerpávajúceho odôvodnenia súdneho rozhodnutia. Judikatúra nevyžaduje, aby na každý argument strany, aj na taký, ktorý je pre rozhodnutie bezvýznamný, bola daná odpoveď v odôvodnení rozhodnutia. Ak však ide o argument, ktorý je pre rozhodnutie rozhodujúci, vyžaduje sa špecifická odpoveď práve na tento argument (napr. Ruiz Torija c/a Španielsko z 9. decembra 1994, séria A, č. 303-A; Hiro Balani c/a Španielsko z 9. decembra 1994, séria A, č. 303B; Georgiadis c/a Grécko z 29. mája 1997; Higgins c/a Francúzsko z 19. februára 1998). 32. Požiadavku na riadne odôvodnenie rozsudku súdu ustanovuje § 220 ods. 2 C.s.p., podľa ktorého v odôvodnení rozsudku súd uvedie, čoho sa žalobca domáhal, aké skutočnosti tvrdil, aké dôkazy označil, aké prostriedky procesného útoku použil, ako sa vo veci vyjadril žalovaný a aké prostriedky procesnej obrany použil. Súd jasne a výstižne vysvetlí, ako posúdil podstatné skutkové tvrdenia a právne argumenty strán, ktoré skutočnosti považuje za preukázané a ktoré nie, ktoré dôkazy vykonal, z ktorých dôkazov vychádzal a ako ich vyhodnotil, prečo nevykonal ďalšie navrhnuté dôkazy a ako vec právne posúdil, prípadne odkáže na ustálenú rozhodovaciu prax. Súd dbá, aby odôvodnenie rozsudku bolo presvedčivé. Výkladom citovaného ustanovenia C.s.p. pritom treba dospieť k záveru, že s tam uvedenými požiadavkami je v rozpore nielen úplný či čiastočný nedostatok (absencia) dôvodov rozhodnutia, ale aj napr. púhe všeobecné súhrnné zistenia bez špecifikácie jednotlivých dôkazov, z ktorých mali byť tieto zistenia vyvodené. Porušením práva strany sporu na dostatočné a presvedčivé odôvodnenie spôsobu rozhodnutia súdu, ktorému zodpovedá povinnosť súdu riadne odôvodniť rozhodnutie, sa strane sporu (okrem upretia práva dozvedieť sa o príčinách rozhodnutia práve zvoleným spôsobom) odníma možnosť náležite skutkovo aj právne argumentovať proti rozhodnutiu súdu v rámci využitia prípadných riadnych alebo mimoriadnych opravných prostriedkov. 33. V danej veci odvolací súd dospel k záveru, že súd prvej inštancie rozsudok v napadnutej zamietajúcej časti neodôvodnil spôsobom zodpovedajúcim požiadavkám uvedeným v ustanovení § 220 ods. 2 C.s.p., a jeho skutkové a právne závery v rozsahu rozhodujúcom pre posúdenie základu uplatneného nároku nie sú v potrebnej miere preskúmateľné. Sumarizujúc vyššie uvedené spočívajú nedostatky odôvodnenia najmä v tom, že súd prvej inštancie pri posudzovaní nároku za obdobie po 13.07.2011 vychádzal predovšetkým z otázky, či žalobca preukázal aktívnu prevádzku strelnice žalovaným, resp. konkrétne prejavy jeho aktívneho užívania Nehnuteľností, bez toho, aby v potrebnom rozsahu samostatne posúdil aj širšiu otázku, či žalovaný mal Nehnuteľnosti bez právneho titulu vo svojej faktickej dispozícii a či zistené okolnosti umožňovali záver o tom, že vykonával oprávnenia, ktoré prináležia vlastníkovi, resp. či žalobcovi fakticky znemožňoval alebo podstatne sťažoval výkon jeho užívacích oprávnení. Súd prvej inštancie v potrebnom rozsahu nevyhodnotil význam oplotenia, uzamknutia a zabezpečenia areálu, existencie zariadení a hnuteľných vecí súvisiacich s prevádzkou strelnice, ako ani zistení vyplývajúcich zo znaleckého posudku Ing. Pavla Minárika č. XXX/XXXX, a tieto okolnosti neposúdil vo vzájomnej súvislosti s tvrdeniami žalovaného týkajúcimi sa jeho postavenia správcu strelnice, povinnosti zabezpečovať areál, podmienok platného povolenia na prevádzkovanie strelnice, režimu vstupu do areálu, ako ani s tvrdeniami žalovaného uvedenými v konaní o preskúmanie rozhodnutia správneho orgánu týkajúceho sa povolenia na prevádzkovanie strelnice, ktoré sú súčasťou spisu v prejednávanej veci, a s tvrdeniami žalovaného, že po nariadení predbežného opatrenia do areálu nevstupoval a Nehnuteľnosti neužíval, ani s významom týchto tvrdení pre posúdenie faktickej dispozície žalovaného a možnosti žalobcu Nehnuteľnosti fakticky užívať. Nedostatkom odôvodnenia je napokon aj to, že záver o nedôvodnosti nároku za obdobie po 13.07.2011 založil súd prvej inštancie predovšetkým na nepreukázaní porušenia predbežného opatrenia, hoci pre posúdenie uplatneného nároku bolo potrebné samostatne ustáliť existenciu a rozsah prípadnej faktickej dispozície žalovaného s Nehnuteľnosťami a následne posúdiť jej právny význam z hľadiska vzniku bezdôvodného obohatenia. Odvolací súd pritom uvedenými závermi neprejudikuje výsledok ďalšieho konania ani nehodnotí jednotlivé dôkazy v tom smere, že by z nich už teraz vyvodzoval existenciu faktickej dispozície žalovaného; jeho záver smeruje výlučne k tomu, že uvedené skutkové okolnosti bolo potrebné v odôvodnení napadnutého rozsudku riadne vyhodnotiť a právne posúdiť v ich vzájomnej súvislosti. Pri absencii takéhoto vyhodnotenia nie je možné spoľahlivo preskúmať správnosť záveru o nedôvodnosti nároku za uvedené obdobie. Ak totiž súd pri hodnotení dôkazov nevyloží ich význam v ich vzájomnej súvislosti a z jednotlivých dôkazov vyvodzuje závery izolovane, bez vysvetlenia, ako tieto dôkazy zapadajú do celkového skutkového obrazu veci, nie je možné dostatočne preskúmať správnosť jeho skutkových záverov.
34. Na uvedenom základe tak odvolací súd dospel k záveru, že došlo k naplneniu odvolacích dôvodov podľa § 365 ods. 1 písm. b) a písm. h) C.s.p. Nesprávne právne východisko súdu prvej inštancie, ktoré sa v jeho rozhodnutí prejavilo tým, že pri posudzovaní nároku za obdobie po 13.07.2011 pripísal rozhodujúci význam preukázaniu aktívnej prevádzky strelnice sa premietlo aj do spôsobu, akým súd vyhodnotil vykonané dôkazy a ustálil skutkový stav. V dôsledku toho neboli v potrebnom rozsahu ustálené skutkové okolnosti rozhodujúce pre posúdenie základu nároku po 13.07.2011 a rozsudok v tejto časti zároveň nebol odôvodnený spôsobom umožňujúcim jeho riadne preskúmanie. Nakoľko uvedené nedostatky nemožno napraviť v konaní pred odvolacím súdom, odvolací súd rozsudok súdu prvej inštancie v napadnutej zamietajúcej časti a v súvisiacom výroku o nároku na náhradu trov konania podľa § 389 ods. 1 písm. b) C.s.p. zrušil a podľa § 391 ods. 1 C.s.p. vec v rozsahu zrušenia vrátil na ďalšie konanie a nové rozhodnutie. 35. V ďalšom konaní bude súd prvej inštancie povinný riadiť sa vyššie uvedeným právnym názorom odvolacieho súdu, ktorým je v zmysle § 391 ods. 2 C.s.p. viazaný; opätovne posúdi dôvodnosť nároku žalobcu na vydanie bezdôvodného obohatenia po 13.07.2011, spor opätovne prejedná na pojednávaní, riadne vykoná dokazovanie a opätovne vyhodnotí všetky vykonané dôkazy v ich vzájomnej súvislosti a osobitne sa zaoberajúc skutkovou otázkou, či a v akom rozsahu žalovaný po 13.07.2011 Nehnuteľnosti fakticky ovládal alebo užíval, resp. či a v akom rozsahu si zachoval ich faktickú dispozíciu; na základe vykonaných dôkazov ustáli skutkový stav potrebný pre svoje rozhodnutie, a zo zisteného skutkového stavu vyvodí záver, ktorý riadne a presvedčivo odôvodní, v súlade s požiadavkami vyplývajúcimi z ustanovenia § 220 ods. 2 C.s.p. 36. V novom rozhodnutí súd prvej inštancie rozhodne o náhrade trov konania (§ 396 ods. 3 C.s.p.). 37. Senát odvolacieho súdu toto rozhodnutie prijal pomerom hlasov 3:0. Poučenie: Proti tomuto uzneseniu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.). Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a) sa rozhodlo vo veci, ktorá nepatrí do právomoci súdov, b)ten, kto v konaní vystupoval ako strana, nemal procesnú subjektivitu, c) strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d) v tej istej veci sa už prv právoplatne rozhodlo alebo v tej istej veci sa už prv začalo konanie, e) rozhodoval vylúčený sudca alebo nesprávne obsadený súd, alebo f) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces (§ 420 C.s.p.). Dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a) pri ktorej riešení sa odvolací súd odklonil od ustálenej rozhodovacej praxe dovolacieho súdu, b) ktorá v rozhodovacej praxi dovolacieho súdu ešte nebola vyriešená alebo c) je dovolacím súdom rozhodovaná rozdielne (§ 421 ods. 1 C.s.p.). Dovolanie podľa § 421 ods. 1 C.s.p. nie je prípustné, ak napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, b) napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, c) je predmetom dovolacieho konania len príslušenstvo pohľadávky a výška príslušenstva v čase začatia dovolacieho konania neprevyšuje sumu podľa písmen a) a b) (§ 422 ods. 1 C.s.p.). Dovolanie môže podať strana, v ktorej neprospech bolo rozhodnutie vydané (§ 424 C.s.p.).
Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii (§ 427 ods. 1 prvá veta C.s.p.) Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde (§ 427 ods. 2 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha /dovolací návrh/ (§ 428 C.s.p.). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 C.s.p.). Povinnosť podľa § 429 ods. 1 C.s.p. neplatí, ak je a) dovolateľom fyzická osoba, ktorá má vysokoškolské právnické vzdelanie druhého stupňa, b) dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, c) dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa (§ 429 ods. 2 C.s.p.). Dovolanie prípustné podľa § 420 C.s.p. možno odôvodniť iba tým, že v konaní došlo k vade uvedenej v tomto ustanovení (§ 431 ods. 1 C.s.p.). Dovolací dôvod sa vymedzí tak, že dovolateľ uvedie, v čom spočíva táto vada (§ 431 ods. 2 C.s.p.). Dovolanie prípustné podľa § 421 C.s.p. možno odôvodniť iba tým, že rozhodnutie spočíva v nesprávnom právnom posúdení veci (§ 432 ods. 1 C.s.p.). Dovolací dôvod sa vymedzí tak, že dovolateľ uvedie právne posúdenie veci, ktoré pokladá za nesprávne, a uvedie, v čom spočíva nesprávnosť tohto právneho posúdenia (§ 432 ods. 2 C.s.p.).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2026:1713208502.2 (dáta aktuálne k 14. 11. 2026). Záväzné je znenie zverejnené súdom.




